**Planescape: Torment** on Black Isle Studiosin kehittämä ja Interplayn vuonna 1999 julkaisema tietokoneroolipeli. Peli perustuu Planescapeen, joka on Wizards of the Coastin julkaiseman Dungeons & Dragons -roolipelin kampanjamaailma. Päähenkilö on kuolematon mies, joka on unohtanut edellisistä elämistään kaiken nimeään myöten. Pelaajan tehtävä on löytää kadonneet muistot.

Arvostelijat pitivät pelin tarinaa yleisesti mielenkiintoisena, vaikka tekninen toteutus jätti parantamisen varaa. Peli ei ollut aikanaan kaupallinen menestys, mutta siitä tuli kulttiklassikko ja monet pelikriitikot pitivät sitä vuoden parhaana tietokoneroolipelinä. Siitä on julkaistu nykykoneilla toimiva versio GOG.com -peliverkkokaupassa ja vuoden 2009 marraskuussa Interplay julkaisi pelin uudelleen DVD-versiona.

Pelaaminen
----------

*Tormentia* pelataan isometrisestä perspektiivistä. Peli perustuu Advanced Dungeons & Dragons -roolipelin Planescape-kampanjamaailmaan. Peli alkaa hahmonluonnilla, jossa määritetään "Nimettömän" (The Nameless One) ominaisuudet, esimerkiksi voimakkuus ja älykkyys. Alussa hahmon moraalikäsitys on neutraali, eli se ei ole hyvä eikä paha. Se kuitenkin muuttuu pelaajan tekemien valintojen perusteella. Pelaajalla voi olla seurueessaan itsensä lisäksi korkeintaan viisi muuta hahmoa. Pelin tavoite on löytää The Nameless Onen kadonneet muistot ja saada selville, miksi hänestä on tullut kuolematon. The Nameless One aloittaa taistelijahahmoluokassa (fighter), mutta voi pian vaihtaa luokkaa varkaaksi tai velhoksi. Haarniskojen sijasta hän käyttää maagisia tatuointeja suojanaan. Peliä ohjataan toimintovalikon tai pikanäppäimien avulla.

Esimerkki pelaajahahmon tietolomakkeesta (*character sheet*), jolla esitetään hahmon ominaisuudet.
Pelissä juoni ja keskustelut ovat taistelemista keskeisemmässä osassa. Käyttöliittymän keskustelulaatikossa kerrotaan puhuttujen sanojen lisäksi pelaajahahmon havaintoja ympäristön tapahtumista ja ajatuksia. Mahdollisiin vuorosanavalintoihin vaikuttavat hahmon ominaisuudet, tiedot ja hallussa olevat esineet. Yksi pelin toistuvista teemoista on se, että jos johonkin asiaan uskoo tarpeeksi voimakkaasti, se muuttuu todeksi.

Sivuhahmojen antamien erilaisten tehtävien ratkaiseminen on välttämätöntä juonen etenemisen kannalta. Automaattisesti päivittyvä päiväkirja merkitsee ylös suoritetut ja keskeneräiset tehtävät. Pelin hirviöitä on kuvailtu enemmän groteskeiksi kuin pelottaviksi, ja pelaaja saattaa kohdata demoneita, käveleviä haarniskoita ja maagisia koneita tavallisten ihmisten lisäksi.

Tarina
------

**Varoitus:  Seuraava kirjoitus paljastaa yksityiskohtia juonesta.**
### Maailma ja hahmot

*Planescape: Torment* sijoittuu Planescape-kampanjamaailmaan, ja sen alkupuolisko tapahtuu maailmojen (engl. *planes*) keskellä Sigil-kaupungissa, joka sijaitsee korkean tornin huipulla torusrenkaan sisässä.  Siellä on "ovia minne tahansa ja kaikkialle". Sigiliä hallitsee Lady of Pain -puolijumala. Eri maailmoja yhdistävät toisiinsa teleportit, jotka aktivoidaan taikaesineillä tai ratkomalla tehtäviä.

Päähahmo The Nameless One on mies, joka ei pysty kuolemaan, vaan herää henkiin välillä muistinsa menettäneenä. Joka kerta hänen kuollessaan, joku toinen kuolee hänen puolestaan ja muuttuu kostoa janoavaksi aaveeksi.

Morte on kyyninen leijuva pääkallo, joka potee huonoa omatuntoa Nameless Onen edellisten inkarnaatioiden kuolemista. Annah-of-the-Shadows on naisvaras, joka on polveutunut demoneista. Dak’kon on soturivelho, joka vannoi valalla seuraavansa Nameless Onea tämän kuolemaan asti tietämättä hänen kuolemattomuudestaan. Ignus on pyromaaninen velho, joka oli Nameless Onen aikaisemman inkarnaation oppipoika. Fall-From-Grace on succubus, joka on kiinnostunut väittelyistä ja muista älyllisistä nautinnoista seksuaalisten sijasta. Nordom on konetta muistuttava modron-olento. Vhailor on eloon herännyt haarniska, jonka intohimo on rikollisten saattaminen oikeuteen.

### Juoni

Kuvakaappaus pelin aloitustilanteesta: kaksi pelaajahahmoa (merkitty vihreällä ympyrällä) hyökkäävät zombin (punainen ympyrä) kimppuun. Keskellä ruutua näkyy toimintovalikko ja alareunassa hahmojen kuvien alapuolella oleva palkki näyttää heidän kuntonsa.
Peli alkaa pelaajahahmon, eli Nameless Onen, herätessä ruumishuoneelta muistinsa menettäneenä. Herättyään hän tapaa ensimmäiseksi Morten, joka liittyy hänen seuraansa. Hän on kadottanut kaikki muistonsa ja pian huomaa heräävänsä kuoltuaan joka kerta samasta paikasta. Juoni etenee seuraamalla erilaisia vihjeitä, joita "Nimettömän" edelliset inkarnaatiot ovat jättäneet jälkeensä, esimerkiksi hänen selästään löytyvät tatuoinnit neuvovat etsimään hänen vanhan päiväkirjansa ja Pharod-nimisen henkilön. Vihjeistä hänen mieleensä tulee muistoja edellisistä elämistä. Hän saattaa muistaa osanneensa sukupuuttoon kuollutta kieltä ja murhanneensa ainoan toisen henkilön, joka osasi kyseistä kieltä.

Nameless One kuulee Ravel-noidalta, että hän oli edellisessä elämässään pyytänyt tätä tekemään itsensä kuolemattomaksi. Rituaalin vuoksi hän kuitenkin menettää muistinsa joka kerta kuollessaan. Ravelin mukaan enkeli Trias tietää enemmän hänen kuolevaisuudestaan. Noita yrittää väkisin pitää hänet luonaan, mutta hän pääsee pakenemaan. Tämän jälkeen hän päätyy Curst-kaupunkiin tapaamaan Triasia. Myöhemmin hän kuulee, että Trias tietää, miten löytää hänen kuolevaisuutensa. Nimetön voittaa hänet ja saa tietää, että portaali Fortress of Regrets -ulottuvuuteen sijaitsee ruumishuoneella samassa huoneessa, josta peli alkoi.

Fortress of Regrets on pelin loppukohtaus, jossa Nameless One tapaa kolme aiempaa inkarnaatiotaan, "hyvän", "käytännöllisen" ja "paranoidin". Hän oppii alkuperäiseltä tehneensä kammottavia tekoja, jotka hän halusi hyvittää välttyäkseen sieluaan kohtaavalta rangaistukselta. Saadaksen aikaa parannuksen tekoon hän pyysi Ravelia tekemään hänet kuolemattomaksi. Tämän jälkeen hän tapaa kuolevaisuutensa, josta on tullut voimakas ja persoonallinen olento "The Transcendent One", joka oli tehnyt kaikkensa estääkseensä totuuden paljastumisen Nameless Onelle. Riippuen pelaajan valinnasta Nameless One joko surmaa kuolevaisuutensa tai taivuttaa sen liittymään takaisin itseensä. Kumpikin vaihtoehto lopettaa hänen kuolemattomuutensa. Loppuvideolla Nameless One herää läheltä demonien välisen sodan taistelua, ottaa sotanuijan käteensä ja lähtee kohti kahakkaa.

Kehitys
-------

Pääsuunnittelija Chris Avellone
Suunnittelun alkuvaiheessa vuonna 1997 tuotettiin visiodokumentti, jolla projektin aloittaminen perusteltiin Interplaylle. Siinä pelin nimi oli *Last Rites*. Pelin tekijät halusivat kääntää vanhat roolipelikliseet päälaelleen, minkä vuoksi pelissä ei ole perinteisiä fantasiarotuja kuten haltioita, kääpiöitä tai hobitteja ja epäkuolleet saattavat olla sympaattisempia ja inhimillisempiä kuin elävät ihmiset. Pelaajahahmo pystyy helposti herättämään tovereitaan kuolleista. He kuvailivatkin peliä "avant-garde-fantasiaksi" erotuksena korkeasta fantasiasta. Vastapainoksi suurimmalle osalle fantasiapelejä suunnittelijat halusivat peliin moraalista joustavuutta: ongelmilla voi olla "kaksi väärää ja kaksi oikeaa" ratkaisua. Vuonna 2008 pääsuunnittelija Chris Avellone sanoi, että varsinkin taistelusysteemiä tulisi muuttaa, jos peli olisi ollut silloin kehityksessä

Avellone oli samanaikaikaisesti *Fallout 2:n* suunnittelutiimissä, mikä auttoi hänen mukaansa pelin dialogin kirjoittamisessa. Hänen mukaansa inspiraation lähteitä olivat sarjakuvat ja pelit kuten Archie Comics, Elementals, Shadowrun ja Roger Zelaznyn fantasiaromaanit. Tuotannon alussa Interplay valitsi musiikin säveltäjäksi dark ambient -muusikko Lustmordin, mutta tuottajan vaihduttua musiikille valittiin uusi suunta. Mark Morgan sävelsi lopulta pelissä käytetyn musiikin. Äänirooleissa ovat Michael T. Weiss, Sheena Easton, Rob Paulsen, Mitch Pileggi, Dan Castellaneta, Jennifer Hale ja Tony Jay.

Tuottaja Guido Henkel kertoi turhautuneensa vaatimuksiin, joita Interplay asetti listautumisantinsa jälkeen. Joitakin hahmoja ja juoni-ideoita piti poistaa ja tuotantotiimi sivuutettiin markkinoinnissa ja tietyissä suunnitteluun liittyvissä kysymyksissä. Tuotantotiimi teki loppuvaiheessa noin satatuntisia työviikkoja, jotta peli saataisiin julkaistua ennen joulua. Silloin päätettiin jättää pelistä pois kaikki pääjuonen kannalta epäolennainen, jonka viimeistely olisi vienyt liikaa aikaa.

Fanit ovat tehneet epävirallisia käännökset espanjan, italian ja unkarin kielille. Interplay lopetti virallisen tuen 1.1-päivityksen jälkeen, minkä jälkeen jäljelle jääneet bugit korjattiin fanien tekemillä epävirallisilla päivityksillä. Peli julkaistiin uudelleen DVD-versiona vuonna 2009 ja GOG.com-verkkokaupassa vuonna 2010.

Vastaanotto
-----------

Pelisivusto GameSpotin arvostelija piti peliä "vuoden parhaana perinteisenä tietokoneroolipelinä". GameSpot valitsi sen myös yhdeksi kaikkien aikojen parhaista peleistä vuonna 2005 ja piti mahdollisuutta pelata pahaa hahmoa toteutukseltaan parhaana siihen asti ilmestyneessä tietokoneroolipelissä. *Pelit*-lehden arvostelun mukaan tarina oli mukaansa tempaava ja mielenkiintoinen, vaikka tiukassa keskittymisessä päähahmoihin sanottiin olevan "lievää yliskriptauksen makua". Ääninäyttely oli arvostelijan mukaan keskitasoa parempaa, mutta tekoälyä ja käyttöliittymää hän kuvaili keskeneräisiksi. Hahmojen näkökenttää pidettiin liian pienenä, mikä arvostelijan mukaan vaikeutti loitsujen käyttöä sekä teki heitto- ja ampuma-aseet käytännössä turhiksi. Tekoälyä kritisoitiin odotukset alittavaksi, koska hahmot eivät hyökkää oma-aloitteisesti vihollisen kimppuun.

GameSpyn kriitikon mukaan dialogin määrä saattaa silloin tällöin tuntua ylivoimaiselta. Animaatioita ja erikoisefektejä hän piti usein liioiteltuina. Game Revolution -sivuston arvostelija piti pelin musiikkia suurenmoisena ja taustaääniä "fantastisina", ongelmia kuvailtiin vähäpätöisiksi. Eurogamerin mukaan polunetsintätekoälyssä on parantamisen varaa, vaikka se onkin parantunut verrattuna Baldur’s Gateen saattavat hahmot jäädä edelleen jumiin satunnaisesti. Bugien vuoksi julkaisuversio saattaa olla täysin pelikelvoton, mikä voi ilmetä selvänä hidastumisena tai pelin kaatumisena kokonaan.

### Myyntimenestys ja palkinnot

Myyntimääräksi arvioitiin 73 000–400 000 kappaletta, mitä voi pitää heikkona menestyksenä.

*Computer Gaming World* ja Gamespot valitsivat *Tormentin* vuoden 1999 roolipeliksi ("RPG of the year"), ja Vault Network valitsi sen vuoden peliksi. Avellone valittiin Eurogamerin äänestyksessä vuoden 2000 parhaaksi pelisuunnittelijaksi ja The Nameless One sai parhaan miespääosan palkinnon. *PC Gamerin* sadan parhaimman pelin listalla se ylsi sijalle 19 vuonna 2011.

*Torment* sijoittui toiseksi Gamasutra-sivuston pelialan ammattilaisilta esittämässään kysymyksessä "mikä roolipeli koko genren historian aikana on tehnyt suurimman ’kvanttihypyn’ ja miksi?", Verkkolehti Bit-tech valitsi pelin listalleen "30 PC-peliä, joita sinun on pelattava ennen kuin kuolet". The A.V. Club lisäsi Tormentin listalleen "11 videopelaamisen oudointa hetkeä", koska kuoleminen on olennaista juonen kannalta. Ugo.com valitsi vuonna 2010 *Tormentin* viidenneksi listalla peleistä joiden pitäisi saada jatko-osa.

Jatko-osa
---------

*Torment* on saanut jatko-osan Torment: Tides of Numenera, joka keskittyy Brian Fargon mukaan samoihin asioihin, joista *Tormentissa* pidettiin: kliseiden kumoaminen, fantastinen ja epätavanomainen maailma ja persoonallinen tarina. Wizards of the Coast ei kuitenkaan antanut lisenssiä Planescape-universumin käyttöön, minkä vuoksi *Tides of Numenera*ssa käytetään Monte Cookin luomaa Numenera-maailmaa.

Beamdog julkaisi huhtikuussa 2017 modernisoidun version *Planescape: Torment Enhanced Edition*, jonka kehittämiseen saatiin apua alkuperäiseltä pääsuunnittelija Chris Avellonelta. Peli tuli myyntiin GOG.comissa ja Steamissa sekä mobiiliversiot App Storessa ja Google Playssa.

Lähteet
-------

1. 1 2 3 4 5 6  Planescape: Torment Allgame. Viitattu 1.5.2015. (englanniksi)
2. 1 2 3 4 5 6  Vainio, Joona: Kidutus ja tuska.  *Pelit*, 2000, nro 2, s. 24–27.
3. 1 2 3  Kasavin, Greg: Planescape: Torment Review  21.12.1999. GameSpot. Viitattu 27.1.2013. (englanniksi)
4. 1 2 3 4  Loijens, Joost: Planescape: Torment Review *Gamespy*.  22.1.2000. Viitattu 6.5.2015. (englanniksi)
5. 1 2 3 4  Planescape: Torment Review *IGN*.  12.12.1999. Viitattu 24.2.2013. (englanniksi)
6. ↑  Schiesel, Seth: A Universe Where Ideas Can Trump Actions *The New York Times*.  27.4.2000. Viitattu 17.10.2015. (englanniksi)
7. 1 2  Loijens, Joost: Planescape: Torment Review *Gamespy*.  22.1.2000. Viitattu 28.10.2015. (englanniksi)
8. 1 2 3 4 5  Tales of Torment, Part 2 *RPGWatch*.  1.8.2007. Viitattu 3.3.2013.
9. 1 2  Carr, Diane: Play Dead: Genre and Affect in Silent Hill and Planescape Torment *Game Studies*.  Toukokuu 2003. Viitattu 6.7.2015. (englanniksi)
10. 1 2 3  Last Rites team: Planescape CRPG: Last Rites Product Review Packet (PDF) (Vision statement)  1997. RPGWatch. Viitattu 3.3.2013.
11. ↑  Planescape: Torment Interview *RPG Vault*.  21.9.1998. Viitattu 27.1.2013. (englanniksi)
12. 1 2 3 4 5  *Planescape: Torment*
13. ↑  Chalk, Andy: Chris Avellone Talks Planescape: Torment *The Escapist*.  14 Aug 2008. Viitattu 9.3.2013.
14. 1 2  Park, Andrew: The Greatest Games of All Time: Planescape: Torment *Gamespot*. Viitattu 2.11.2015. (englanniksi)
15. ↑  Chevreux, Nicolas: Lustmord interview *Recycle Your Ears*.  31.7.2001. Viitattu 7.5.2015. (englanniksi)
16. ↑  Guido Henkel - Nase voll *PC Games Online*.  27.2.2002. Viitattu 11.7.2015. (saksaksi)
17. ↑  'Planescape: Torment' El Correo
18. ↑  Planescape Torment ITP Team.org. Viitattu 16.10.2015. (italiaksi)
19. ↑  Torment fordítás projekt PeteRPG
20. ↑  Planescape: Torment Fixpack *spellholdstudios.net*. Viitattu 7.5.2015. (englanniksi)
21. ↑  Burke, Steve: Planescape Resurfaces? *GamersNexus*.  12.12.2009. Viitattu 8.4.2014. (englanniksi)
22. ↑  New release: Planescape: Torment GOG.com. Viitattu 8.4.2014. (englanniksi)
23. ↑  GameRankingsin keskiarvo *GameRankings*. Viitattu 24.2.2013. (englanniksi)
24. ↑  Metacritcin keskiarvo *Metacritic*. Viitattu 24.2.2013. (englanniksi)
25. 1 2  Duke Ferris: Planescape: Torment - PC *Game Revolution*. Viitattu 7.5.2015. (englanniksi)
26. ↑  Planescape: Torment -arvostelu *PC Zone*. Viitattu 24.2.2013. (englanniksi)
27. ↑  Purchese, Rob: Planescape Torment *Eurogamer*.  15.1.2000. Viitattu 1.1.2016. (englanniksi)
28. ↑  Planescape: Torment *Slider.com*. Viitattu 9.3.2013.
29. ↑  Planescape: Torment (1999) Did You Know? *IMDb.com*. Viitattu 9.3.2013.
30. ↑  Planescape: Torment Awards Black Isle. Viitattu 15.10.2015. (englanniksi)
31. ↑  Gaming Globes 2000 results *EuroGamer*.  5.4.2000. Viitattu 13.5.2015. (englanniksi)
32. ↑  The 100 best PC games of all time *PC Gamer*.  16.2.2011. Viitattu 8.8.2013. (englanniksi)
33. ↑  The Gamasutra Quantum Leap Awards: Role-Playing Games  6.10.2006. Gamasutra. Viitattu 16.10.2015. (englanniksi)
34. ↑  2. Planescape: Torment  6.10.2006. Gamasutra. Viitattu 16.10.2015. (englanniksi)
35. ↑  Martin, Joe: 30 PC Games to Play Before You Die *Bit-tech*.  20.4.2009. Viitattu 6.7.2015. (englanniksi)
36. ↑  Dahlen, Chris: Inventory: 11 Of Video Gaming's Strangest Moments *The A.V. Club*.  24.5.2006. Viitattu 13.5.2015. (englanniksi)
37. ↑  Jensen, K. Thor: 25 Games That Need Sequels  23.11.2010. ugo.com. Viitattu 8.8.2013. (englanniksi)
38. 1 2  Meer, Alec: Post-Planescape: Fargo Reveals The Future Of Torment *Rock Paper Shotgun*.  9.1.2013. Viitattu 30.10.2015. (englanniksi)
39. ↑  Meer, Alec: Pleasure Without Planescape: A New Torment? *Rock Paper Shotgun*.  3.12.2012. Viitattu 26.11.2015. (englanniksi)
40. ↑  Fingas, Jon: 'Planescape: Torment' remaster arrives on April 11th *Engadget*.  28.3.2017. Viitattu 6.7.2017. (englanniksi)

Aiheesta muualla
----------------

* *Planescape: Torment* MobyGamesissa (englanniksi)
* *Planescape: Torment* Internet Movie Databasessa. (englanniksi)
* Alkuperäinen kotisivu (mirror)
* Muotokuvia ja elokuvia *Planescape: Torment*